Poliisi tutkii Espoossa tapahtunutta pahoinpitelyjen sarjaa.

Espoossa on poliisin mukaan tapahtunut loppuvuodesta 2016 sekä alkuvuodesta 2017 julkisilla paikoilla useiden pahoinpitelyjen sarja, joissa nuorisojoukko on pahoinpidellyt ja uhkaillut alaikäisiä uhreja.

Tapauksien osallisista suurin osa on alaikäisiä tyttöjä, joista osa on alle 15-vuotiaita. Pahoinpitelyitä on kuvattu nuorten toimesta. Poliisi epäilee, että materiaalia teoista on jaettu sosiaalisessa mediassa. Materiaalia on jaettu ainakin Whatsupin välityksellä.

Viimeisimmät pahoinpitelyt ovat tapahtuneet kauppakeskus Sellon lähistöllä. Poliisi on ottanut kiinni tapaukseen liittyen kolme epäiltyä. STT:n mukaan kiinniotetut ovat 15-18-vuotiaita tyttöjä.

– Tässä ei ole ollut yhtä tiettyä jengiä, vaan tyttöjä ja poikia on liikkunut eri kokoonpanoissa, komisario Jyrki Kallio, kertoo STT:lle.

Epäiltyjen rikosten uhreille on poliisin mukaan tullut eriasteisia vammoja eri puolille kehoa. Joissain tapauksissa vartijat ovat päässeet tekoihin väliin.

Nyt kaikkia vastaavanlaisten tekojen uhreiksi joutuneita pyydetään ilmoittamaan pahoinpitelystä poliisille numeroon 0295 413 031 tai sähköpostitse osoitteeseen vihjeet.espoo@poliisi.fi

Huom. Juttu päivitetty kello 16.13. Jyrki Kallion STT:lle antamilla kommenteilla.